Telkom Mobile groei, maar teen 'n reuse-koste | Netwerk24
Deur William Horne 05 November 2019 15:28
Die enorme koste om nuwe selfoontorings te finansier, gaan Telkom se inkomste onvermydelik knou.
In 'n handelsverklaring sê Telkom hy verwag sy verdienste per aandeel vir die halfjaar tot einde September sal met tussen 30% en 40% daal.
Dieselfde daling word verwag in sy wesensverdienste per aandeel.
Telkom skryf dié daling toe aan 'n enorme styging van tussen 120% en 130% in sy netto finansieringskoste, vanaf R443 miljoen verlede jaar tot tussen R974,6 miljoen en R1,01 miljard vir die 2019-halfjaar.
Maar Telkom wys ook die vinger na die nuwe Internasionale Finansiële Verslagdoeningstandaarde (IFRS16) waaraan hy nou moet voldoen as 'n groot drywer van die onverwagte verhoging in die finansieringskoste.
Sonder die IFRS16-standaarde sou sy finansieringskoste met tussen 80% en 90% toegeneem het, voer Telkom aan.
Volgens Telkom sou die afwesigheid van dié standaarde dus beteken het dat sy finansieringskoste R177,2 miljoen minder sou wees.
Telkom verduidelik die uitbreiding en sukses van Telkom Mobile gaan ook gepaard met ander verwikkelinge.
Telkom moes nie net drasties meer geld leen om Telkom Mobile uit te brei nie, maar het 'n groot koste aangegaan om sy skuld van swewende rentekoerse tot vaste rentekoerse om te skakel, wat die langtermynrisiko help minimaliseer.